PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială 


Nr.27/457/14 octombrie 2004
RAPORT

asupra propunerii legislative privind modificarea Legii nr.53 – CODUL MUNCII – pentru stabilirea salariului minim net pe economie de 100 euro/lună

1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind modificarea Legii nr.53 – CODUL MUNCII – pentru stabilirea salariului minim net pe economie de 100 euro/lună, trimisă cu adresa nr.P.l.-X 575 din 29 septembrie 2004.

La întocmirea prezentului raport, Comisia a avut în vedere avizele Consiliului Legislativ, Consiliului Economic şi Social, punctul de vedere al Guvernului şi avizele primite de la următoarele comisii:

· Comisia pentru buget, finanţe şi bănci;

· Comisia juridică, de disciplină şi imunităţi;

Propunerea legislativă are ca obiect de reglementare modificarea alin.(1) al art.159 din Legea nr.53/2003 – Codul muncii, publicată în Monitorul Oficial, Partea I, nr.72 din 5 februarie 2003, cu modificările ulterioare.

Comisia propune Plenului respingerea propunerii legislative întrucât, potrivit Convenţiei nr.131/1970 privind fixarea salariilor minime, elaborată sub egida Organizaţiei Internaţionale a Muncii, stabilirea salariului minim brut pe ţară constituie o opţiune bazată pe un cumul de factori, în principal reprezentaţi de condiţiile economice ale societăţii şi necesităţile de trai ale salariaţilor. Prin urmare, propunerea de a se înlocui sistemul actual de impunere având la bază “salariul brut pe ţară” cu impunerea “salariului de bază minim net pe ţară”, nu este corelată cu posibilităţile economice interne şi contravine principiului liberei negocieri anuale.
2. Propunerea legislativă face parte din categoria legilor organice, conform prevederilor art.73 alin.(3) din Constituţie, republicată, şi a fost respinsă de Senat în şedinţa din 23 septembrie 2004.

3. La lucrările comisiei au fost prezenţi 19 deputaţi, din totalul de 20 membri ai comisiei.

La dezbaterea propunerii legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-l Silviu Iliescu – consilier juridic în cadrul Ministerului Muncii, Solidarităţii Sociale şi Familiei.

4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.


În urma dezbaterilor propunerii legislative în şedinţa din 13 octombrie 2004, Comisia a propus respingerea acestuia cu 14 voturi pentru şi 2 abţineri.

